Na o ka leletša maphodisa ge o ka bona pono ye? Goreng? Bokgoni bja go bušetša kadimo go ya ka kakanyo ya gago ya tshepelo ya tšhelete (cash flow projections). Motho yo a go adimilego tšhelete o nyaka go ba le nnete ya gore mafelelong a lebaka la kadimo o tla ba le tšhelete yeo go e bušetša go yena. A re tšeeng tšweletšo ya dibjalo bjalo ka mohlala: ge o nyaka go bjala korong, o tla swanela go ntšha diranta tše e ka bago R5 000 godimo ga hektare. Go ya ka thekišo ya gonabjale ya korong (sehleng se se fetilego batšweletši ga se nke ba amogela R2 000/tone), o tla swanela go hwetša poelo ya ditone tše 2,5 godimo ga hektare go lefela ditshenyegelo tša gago fela (to break even). Se lebale gore mafelong a mantši poelo ya palogare lebakengtelele e fase ga ditone tše 2 godimo ga hektare. Ge motšweletši a nyaka go adima tšhelete go bjala korong, moadimi o tlo ela tše di latelago hloko: dipoelo tša lebakatelele (long-term yields), thekišo ye e letetšwego ya korong, le ditshenyegelo mabapi le tšweletšo ya yona. Mo lebakeng le ga go na le mokgatlo wo o ratago go adima balemi tšhelete go tšweletša korong - gomme lebaka ke le le tiilego: tšweletšo ya korong ga e na mohola (not profitable).